Blogger, Meydan TV-nin əməkdaşı Həbib Müntəzir Bakı Dövlət Universitetinin hüquq fakultəsində təhsil alan və 2 maşın cangüdənlə gəzən Elmir İsmayılovun sərvətini üzə çıxarıb. O yazır ki, Elmir İsmayılov Müdafiə Sənayesi Nazirliyi Aparatının rəhbəri olmuş Üzeyir Ərəstun oğlu İsmayılovun oğludur. "Üzeyir həm də sabiq nazir Yavər Camalovun qardaşı, işadamı Əlikram Camalovun kürəkənidir".
Blogger onu da bildirir ki, "Dövlət qulluğunda fərqlənməyə görə" medalı ilə təltif olunan Üzeyir İsmayılovun Azərbaycanda iki şirkəti var: "Onlardan biri "UR.EL" MMC, digəri isə "L. MİR" MMC-dir. Oğlu Elmirin isə İstanbulda "MAYAK" adlı Beynəlxalq Yük Daşımaları Şirkəti var. Azərbaycan, Rusiya, İran, Gürcüstan, Çin, Türkiyə və İraqda ofisləri var".
Porsche Panamera markalı, 90-ZZ-009 nömrəli avtomobil
Onun yazdığına görə, Elmirin əmisi Üveysi İsmayılov Hava Nəqliyyatında Baş Gömrük İdarəsinin rəisinin müavinidir. "Ölkədə mərmər monopoliyasına nəzarət edir. Üveysi İsmayılov Bakı şəhəri, Binəqədi rayonu, Ə.Naxçıvani küçəsi, 26a saylı binanın yaxınlığında 3 mərtəbəli 260 kvadrat metrlik kommersiya obyekti tikdirib. O keçmiş baş prokurorun müavini Rüstəm Usubovun kürəkənidir".